《古意四首 其四》
宋代·方一夔

辽海有黄鹤，翛然出尘姿。结巢青松顶，百丈无柯枝。

磐石护其卵，清露哺其儿。一朝羽翼成，丹霄恣遨嬉。

夕倦宿月窟，朝饥饮瑶池。升高忽反顾，昔是今已非。

归来三叹息，尘俗无由知。焉能与众鸟，碎啄随雄雌。

欲语不可了，复作摩天飞。仰望邈不及，千载留馀悲。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。